Informácia o priebehu a výsledkoch oficiálnej návštevy predsedu vlády SR Roberta Fica vo Švajčiarskej konfederácii dňa 14. apríla 2008

Dňa 14.4.2008 sa uskutočnila oficiálna návšteva predsedu vlády SR R. Fica vo Švajčiarsku, počas ktorej sa stretol s prezidentom švajčiarskeho spolkového parlamentu 
A. Bugnonom a rokoval so švajčiarskym prezidentom P. Couchepinom. Rokovania, na ktorých sa zúčastnila aj ministerka zahraničných vecí Švajčiarska M. Calmy-Rey, boli zamerané predovšetkým na zhodnotenie dosiahnutej úrovne bilaterálnych slovensko–švajčiarskych vzťahov a možností ich ďalšieho rozvoja, otázky súvisiace s členstvom SR v EÚ a v Rade Európy a aktuálne otázky medzinárodnopolitického diania. 

Stretnutie s prezidentom spolkového parlamentu André Bugnonom
	A. Bugnon ocenil návštevu predsedu vlády SR R. Fica vo Švajčiarsku ako možnosť prehĺbiť diskusiu s predstaviteľmi bývalého východného bloku v záujme čo najlepšej vzájomnej informovanosti. Pozitívne zhodnotil návštevu predsedu NR SR P. Pašku vo Švajčiarsku (19.-20.3.2008), počas ktorej mal možnosť sa oboznámiť s budovaním demokracie v SR.
R. Fico v úvode informoval o veľkých regionálnych nerovnostiach v SR a v tejto súvislosti ocenil prínos Švajčiarska, ktoré prostredníctvom Švajčiarskeho finančného mechanizmu pomáha tieto rozdiely znižovať. Ubezpečil partnera, že prostriedky tohto fondu budú využité veľmi efektívne, prednostne na rozvoj v najmenej rozvinutých oblastiach Slovenska. Pozitívne zhodnotil vzájomné bilaterálne vzťahy ktoré nie sú zaťažené žiadnymi významnými problémami, problém dohody o cezhraničnom prenose elektriny medzi švajčiarskou spoločnosťou ATEL a SEPS je potrebné riešiť na úrovni odborníkov. 
	R. Fico ďalej informoval o prijatí nového zákona o investičnej pomoci, ktorý ešte viacej zatraktívňuje možnosti pre zahraničné investície v SR. Pre zahraničných investorov je najlákavejším faktorom relatívne lacná a kvalifikovaná pracovná sila v SR, potrvá ešte rad rokov než sa mzdové rozdiely medzi SR a staršími členskými krajinami EÚ vyrovnajú. 
	 V súvislosti s členstvom SR v EÚ premiér Fico potvrdil, že pre SR je táto otázka „príbehom úspechu“ a najlepšie riešenie. Prezident A. Bugnon v reakcii vysvetlil, že odkladanie vstupu Švajčiarska do EÚ súvisí s jeho históriou stáročného budovania vlastného demokratického systému ktorého sa nechcú Švajčiari vzdať. Napriek tomu je presvedčený, že Európa potrebuje EÚ a že vďaka únii sa do Európy vrátila stabilita a trvalý rozvoj. 

Rokovanie s prezidentom Švajčiarska Pascalom Couchepinom
P. Couchepin požiadal o tlmočenie pripomienky švajčiarskej strany k nedávnemu dodatku k colnému kódexu EÚ, ktorý s cieľom vyššej bezpečnosti zavádza systém nahlasovania tovarových zásielok pred vstupom a výstupom z územia EÚ. Čo sa týka Švajčiarska, preprava tovaru je rovnako bezpečná ako u členských krajín EÚ, bezpečnostné štandardy sú na vysokej úrovni. Viac ako 99% švajčiarskeho zahraničného obchodu 
s krajinami mimo EÚ smeruje cez členské krajiny EÚ, to znamená že všetok tento tovar musí prejsť týmto novým systémom nahlasovania. Podľa Švajčiarska nie je potrebné zavádzať nové bezpečnostné opatrenia na bilaterálnu prepravu tovaru medzi EÚ a Švajčiarskom, tieto opatrenia sú potrebné smerom ku krajinám mimo EÚ. Z hľadiska zníženia administratívy ako aj možnosti blokovania hraničných priechodov Švajčiarsko navrhuje zmeniť povinnosť nahlasovania prevážaného tovaru cez hranice s 24 hodinovým predstihom na nulový predstih. 
R. Fico informoval o situácii na Slovensku, na príklade Bratislavy poukázal na rozdielnu životnú úroveň v regiónoch na Slovensku, kde najmä východné Slovensko v tomto smere zaostáva. Vyzdvihol možnosť využiť prostriedky Švajčiarskeho finančného mechanizmu na podporu práve týchto regiónov. V súvislosti s prípravou SR na vstup do eurozóny, vzhľadom na skutočnosť že príjmy sú v SR vo všeobecnosti nízke, spomenul narastajúce obavy verejnosti zo značnej akcelerácie cien po zavedení €. Napriek tomu je slovenská strana presvedčená, že pre takú malú krajinu ako je SR je vstup do eurozóny výhodný a všetky stanovené kritériá splní tak, aby od 1.1.2009 mohla prejsť na €. Poďakoval za dobrú prácu švajčiarskej polície, ktorá pri vyšetrovaní postupov švajčiarskej firmy Ergosuisse, zúčastnenej na výstavbe tunelu Branisko, zistila prípady korupcie na najvyšších miestach štátnej správy. Konštatoval, že korupcia je významnou prekážkou hospodárskeho rozvoja a robí starosti všetkým.
V ďalšom rozhovore strany venovali pozornosť najmä medzinárodným otázkam. 
R. Fico informoval švajčiarsku stranu o prijatí Lisabonskej zmluvy slovenským parlamentom, proces schvaľovania bol síce ťažký, avšak úspešný. M. Calmy-Rey podčiarkla dôležitosť práce v rámci Rady Európy pre Švajčiarsko (vzhľadom na skutočnosť že nie je členom EÚ) a ocenila pozitívny prínos predsedníctva SR v tejto inštitúcii. V tejto súvislosti požiadala o podporu pri presvedčovaní Ruska k ratifikácii Deklarácie č.14. R. Fico informoval o nedávnej návšteve ruského ministra zahraničných vecí v SR, počas ktorej mu minister zahraničných vecí SR túto otázku veľmi naliehavo prízvukoval. Napriek tomu Rusko nemieni zmeniť odmietavý postoj k ratifikácii dohody. M. Calmy-Rey požiadala o sprostredkovanie výmeny skúseností so zástupcami SR pred prevzatím predsedníctva v Rade Európy Švajčiarskom v novembri 2009. V tomto smere už boli prijaté dohody medzi SR a Švajčiarskom.
Osobitnú pozornosť obe strany venovali vývoju v Kosove, vo vzťahu ku ktorému Švajčiarsko vyvíja veľkú aktivitu - uznalo samostatnosť Kosova medzi prvými štátmi sveta a v Prištine otvorilo aj svoje veľvyslanectvo. Švajčiarsko je v regióne veľmi aktívne v oblasti humanitnej, rozvojovej ale aj vojenskej pomoci. Podľa M. Calmy-Rey je ďalší vývoj v Kosove závislý aj od jeho uznania v OSN. R. Fico informoval, že SR neuznala vyhlásenie samostatnosti Kosova, ako jediný spôsob zabezpečenia stability v regióne považuje integráciu Srbska do EÚ – napriek tomu, že to je spojené s veľkými problémami. Ako príklad uviedol vzájomné vzťahy medzi SR a MR, ktoré sa po vstupe oboch krajín do EÚ výrazne zlepšili. Vnútropolitické problémy v Srbsku v súvislosti s nadchádzajúcimi májovými voľbami si musí vyriešiť Srbsko samo, pomoc zvonku by mohla byť kontraproduktívna.
R. Fico ďalej informoval, že požiadavky vyplývajúce z prijatia Energeticko-klimatického balíčka EÚ SR akceptovala a bude ich plniť. Spolu s P. Couchepinom zhodne konštatovali, že je veľmi dôležité viesť energetickú politiku s prihliadnutím k naliehavej potrebe zachovať kvalitu životného prostredia, v tomto smere je v súčasnosti najvhodnejším a najekologickejším rozvoj jadrovej energetiky.

Záver:
Návšteva bola prvou oficiálnou návštevou predsedu vlády SR vo Švajčiarsku v doterajšej histórii slovensko-švajčiarskych vzťahov. Uskutočnila sa krátko po odštartovaní mechanizmu čerpania 67 mil. CHF prostriedkov poskytovaných vládou Švajčiarska na projekty v SR po dobu najbližších 5 rokov na základe bilaterálnej Dohody o implementácii švajčiarsko-slovenského programu spolupráce na znížení ekonomických a sociálnych nerovností v NČK EÚ. Bola novým impulzom pre ďalší rozvoj bilaterálnej slovensko-švajčiarskej spolupráce, v jej priebehu predseda vlády SR R. Fico pozval švajčiarskeho prezidenta na návštevu Slovenska v čo najskoršom termíne.